NJEMAČKI javni radio Deutschlandfunk u prosincu je emitirao 50-minutnu reportažu pod nazivom “Hrvatska televizija” u kojoj se konstatira da je HRT “zastrašujući primjer u što se može pretvoriti javni servis”.

Autorica reportaže je njemačka novinarka Grit Eggerichs, koja je preko novinarske razmjene došla nekoliko tjedana raditi na HRT s namjerom da se bavi ekološkim temama, no tijekom svojeg boravka na HRT-u je shvatila da je hrvatski javni servis sam po sebi zanimljiva tema. Eggerichs je ostala šokirana načinom rada na HRT-u te cenzurom koja tamo vlada.

Najvažnije je da se HDZ ne naljuti

U reportaži se opisuje trenutni način rada na HRT-u: nema koordinacije među različitim redakcijama, nema uredničkih kolegija, u informativnom programu se prate samo protokolarne vijesti o tome što rade vlada i predsjednica, novinare se demotivira da istražuju zanimljive teme itd.

“Službena agenda vlade je identična agendi glavnih urednika”, konstatira se u reportaži, uz dodatak da je vodećim ljudima na HRT-u najvažnije da ne naljute vladajuće.

Njemačkoj novinarki nije jasno “zašto vladajuće stranke imaju toliko utjecaja na program HRT-a ako je to javni servis koji plaćaju svi građani” jer je u njemačkim javnim medijima nezamislivo da se njihovo vodstvo i novinari tako ponašaju.

2016. kao prijelomna godina za HRT

Ističe se da je HRT devedesetih godina bio državna televizija puna cenzure te da je postao javni servis dolaskom SDP-a na vlast 2000. godine, ali da mnogi u zemlji, uključujući i mnoge novinare HRT-a, ne razumiju koja je zadaća javnog servisa. Uočavaju se i razlike HDZ-a i SDP-a kada je riječ o HRT-u: HDZ uvijek želi kontrolirati sve na HRT-u, dok SDP postavi svoje ljude na čelna mjesta, koji onda ipak ne uništavaju sve redakcije i koji ipak znaju odraditi novinarski posao.

Korjenita promjena se dogodila 2016., kada su na vlasti bili HDZ i Most i kada je na čelo HRT-a dovedena ekipa za koju se u reportaži kaže da su loši urednici i novinari, koji nisu u stanju kvalitetno obavljati svoje poslove, što je u međuvremenu dovelo da raspada sistema unutar javnog servisa.

Tekst se nastavlja ispod oglasa

Hrvatska se opisuje kao “mala zemlja, manja od Bavarske, u kojoj ima sve manje ljudi i u kojoj ne žele ostati ni migranti”. Njemačku novinarku šokira što HRT stalno izvještava o ratu koji je završio prije dva desetljeća (“Domovinski rat bitno određuje uređivanje programa HRT-a.”), a još se više čudi zašto se crkvenim manifestacijama daje toliko prostora. “O svemu tome se izvještava bez ikakvog smisla”, navodi se. Obične ljude se pita za mišljenje samo ako njihove izjave mogu dodatno potvrditi ono što kažu vladajući političari, ističe se.

Njemačka novinarka šokirana ponašanjem hrvatskih političara

Atmosfera na HRT-u je takva da političari HDZ-a više uopće ne moraju zvati i intervenirati ako im se ne sviđa izvještavanje javnog servisa jer taj posao za njih obavljaju urednici. Novinari HRT-a mogu imati problema sa svojim šefovima ako se usude političare uopće nešto pitati, navodi se u reportaži u kojoj se nalaze i izjave nekih novinara HRT-a kojima je njemačka novinarka morala garantirati anonimnost da bi uopće bili spremni govoriti.

Novinarka Eggerichs se čudi i ponašanju hrvatskih ministara prema novinarima. Jedna od tema koju je htjela obraditi je LNG terminal na Krku te je pokušala doći do izjave Ministarstva okoliša. Čak je putovala na Krk da na jednoj manifestaciji dođe do ministra Tomislava Ćorića, koji joj je onda obećao dati intervju sljedeći tjedan. Nakon osam dana je dobila mail od njegovog tima u kojem ju se obavještava da ministar za nju ipak nema vremena, što ju je šokiralo jer u Njemačkoj ministri drže svoja obećanja i razgovaraju s novinarima. U reportaži se opisuje i kako se od Ministarstva okoliša, unatoč brojnim upitima i podsjećanjima, ne mogu dobiti nikakve relevantne informacije.

Njemačka novinarka je zgrožena i ponašanjem predsjednice Kolinde Grabar-Kitarović i premijera Andreja Plenkovića prema novinarima: njoj je običaj da se okrene i ode ako joj se ne sviđa postavljeno pitanje, dok on zna postati agresivan.

Promoviranje proustaškog revizionizma

Šokirana je i činjenicom da je HRT u svom programu ugostio Igora Vukića i promovirao njegovu knjigu koja poriče masovno ubijanje u Jasenovcu. Spominje se i dokumentarna serija povjesničara Hrvoja Klasića o NDH, čiju je produkciju vodstvo HRT-a prvo sabotiralo, a onda je serija bunkerirana, tj. još nije prikazana niti za to postoje planovi, iako je praktički gotova.

Naravno, njemačka novinarka Grit Eggerichs je pokušala dobiti i izjave od vodećih ljudi HRT-a, no oni s njom nisu htjeli razgovarati. Reportaža završava konstatacijom da na HRT-u vlada atmosfera kao u Sjevernoj Koreji.